ADDYSG, CYMRU Enwi, cychwyn, dirymu a chymhwyso 1 1 Enw'r Rheoliadau hyn yw Rheoliadau'r Cynllun Addysg Sengl (Cymru) 2006, a deuant i rym ar 1 Ebrill 2006. 2 Yn ddarostyngedig i baragraff (3), dirymir y Rheoliadau a restrir yn y golofn gyntaf a'r ail o'r tabl yn Atodlen 1 i'r graddau a bennir yn y drydedd golofn o'r tabl hwnnw. 3 Mae unrhyw gynllun, sydd mewn grym yn union cyn 1 Ebrill 2006, ac a wnaed o dan y Rheoliadau y cyfeirir atynt ym mharagraff (2), i barhau mewn grym tan 1 Medi 2006 er gwaethaf y ffaith bod y paragraff hwnnw yn dirymu'r Rheoliadau y cafodd y cynllun ei wneud odano. 4 Mae'r Rheoliadau hyn yn gymwys o ran Cymru. Dehongli 2 Yn y Rheoliadau hyn— mae i “addysg feithrin” yr ystyr a roddir i “ nursery education ” yn adran 117 o Ddeddf 1998 , ac mae lleoedd meithrin i'w dehongli yn unol â hynny; mae “a waherddir” ac “a waharddwyd” (“ excluded ”) yn golygu gwahardd am resymau disgyblu, ac mae “wedi'u gwahardd” a “gwaharddiad” (“ exclusion ”) i'w dehongli'n unol â hynny; ystyr “awdurdod” (“ authority ”) yw awdurdod gwasanaethau plant yng Nghymru sy'n awdurdod addysg lleol ; ystyr “awdurdod esgobaethol priodol” (“ appropriate diocesan authority ”) mewn perthynas ag un o ysgolion yr Eglwys yng Nghymru neu un o ysgolion yr Eglwys Gatholig Rufeinig yw— y Bwrdd Cyllid Esgobaethol neu berson arall a ddynodir gan y Cynulliad Cenedlaethol o dan adran 142(1) o Ddeddf 1998 (yn ôl y digwydd) ar gyfer pob un o esgobaethau'r Eglwys yng Nghymru, a esgob pob un o esgobaethau'r Eglwys Gatholig Rufeinig, y mae unrhyw ran o'u hardal (ym mhob achos) yn dod o fewn ardal yr awdurdod; ystyr “Cynllun Addysg Sengl” (“ Single Education Plan ”) yw'r cynllun y cyfeirir ato yn rheoliad 3(3) ac, oni nodir yn wahanol, mae'n cynnwys yr Wybodaeth Ategol; ystyr “Cynulliad Cenedlaethol” (“ National Assembly ”) yw Cynulliad Cenedlaethol Cymru; ystyr “ Deddf 1996 ” (“ the 1996 Act ”) yw Deddf Addysg 1996; ystyr “ Deddf 1998 ” (“ the 1998 Act ”) yw Deddf Safonau a Fframwaith Ysgolion 1998 ; ystyr “ Deddf 2002 ” (“ the 2002 Act ”) yw Deddf Addysg 2002 ; ystyr “ Deddf 2004 ” (“ the 2004 Act ”) yw Deddf Plant 2004 ; ystyr “Targedau” (“ Targets ”) yw'r Targedau y cyfeirir atynt yn Rhan 3 o Atodlen 2; mae i “un o ysgolion yr Eglwys Gatholig Rufeinig” yr ystyr a roddir i “ Roman Catholic Church school ” gan adran 142(1) o Ddeddf 1998; mae i “un o ysgolion yr Eglwys yng Nghymru” yr ystyr a roddir i “ Church in Wales school ” gan adran 142(1) o Ddeddf 1998; ystyr “yr Wybodaeth Ategol” (“ the Supporting Information ”) yw'r wybodaeth y cyfeirir ati yn rheoliad 4; a mae i “ysgol a gynhelir gan awdurdod addysg lleol” (gan gynnwys unrhyw gyfeiriad at ysgol a gynhelir gan awdurdod penodol) yr ystyr a roddir i “ school maintained by a local education authority ” gan adran 142(1) o Ddeddf 1998. 2 Yn y Rheoliadau hyn, mae cyfeiriadau at gyhoeddi (sut bynnag y cânt eu mynegi) yn gyfeiriadau at gyhoeddi yn unol â rheoliad 11. Awdurdodau i baratoi a chyhoeddi Cynllun Addysg Sengl 3 1 Rhaid i bob awdurdod baratoi a chyhoeddi Cynllun Addysg Sengl yn unol â'r Rheoliadau hyn. 2 Rhaid i'r cynllun gynnwys datganiad ynghylch y weledigaeth a'r gwerthoedd strategol cyffredinol y mae'r awdurdod yn eu harddel wrth gyflawni ei gyfrifoldebau o ran addysg, gan gadw mewn cof ei gyfrifoldebau o dan ddeddfwriaeth cydraddoldeb gan gynnwys, yn benodol, Deddf yr Iaith Gymraeg 1993 , Deddf Gwahaniaethu ar sail Rhyw 1975 , Deddf Cysylltiadau Hiliol 1976 , Deddf Gwahaniaethu ar sail Anabledd 1995 , a Deddf Hawliau Dynol 1998 . 3 Yn y rheoliad hwn ystyr “Cynllun Addysg Sengl” (“ Single Education Plan ”) yw cynllun o'r math y cyfeirir ato yn adran 26(1) o Ddeddf 2004 sy'n cwmpasu strategaethau'r awdurdod ar gyfer— a codi safonau addysg plant a phobl ifanc sy'n cael eu haddysgu mewn ysgolion a gynhelir gan yr awdurdod neu heb fod yn yr ysgol; b gwella perfformiad ysgolion a gynhelir gan yr awdurdod; c cynllunio lleoedd ysgol a lleoedd meithrin i fodloni anghenion poblogaeth ardal yr awdurdod; ac ch addysgu disgyblion nad ydynt yn mynychu'r ysgol oherwydd salwch, neu oherwydd eu bod wedi'u gwahardd neu am resymau eraill; ac yn cwmpasu Targedau ar gyfer gwella cyrhaeddiad a phresenoldeb disgyblion, ac ar gyfer gostwng nifer y disgyblion a waherddir o'r ysgol. 4 Rhaid i gynnwys Cynllun Addysg Sengl gydymffurfio â rheoliad 4. Cynnwys Cynllun Addysg Sengl 4 Rhaid i bob Cynllun Addysg Sengl gynnwys darpariaeth sy'n ymdrin â'r materion y cyfeirir atynt yn Atodlen 2 i'r Rheoliadau hyn, a rhaid i'r wybodaeth ategol y cyfeirir ati yn Atodlen 3 (“yr Wybodaeth Ategol”) fynd gydag ef. Cyfnod Cynllun Addysg Sengl 5 Mae pob Cynllun Addysg Sengl i fod yn effeithiol am gyfnod yn cychwyn ar 1 Medi 2006 ac yn gorffen ar 31 Awst 2008. Ymgynghori 6 1 Mae'r rheoliad hwn yn rhagnodi'r ymgynghoriad y mae'n ofynnol i bob awdurdod ei gynnal wrth iddo lunio'i Gynllun Addysg Sengl. 2 Rhaid ymgynghori â'r canlynol ynghylch y cynllun drafft— a y Cynulliad Cenedlaethol; b pennaeth a chorff llywodraethu pob ysgol a gynhelir gan yr awdurdod; c mewn perthynas â phob uned cyfeirio disgyblion a gynhelir gan yr awdurdod— i yr athro neu'r athrawes â gofal, a ii pan fo Rheoliadau o dan baragraff 15 o Atodlen 1 i Ddeddf 1996 yn ei gwneud yn ofynnol i'r awdurdod sefydlu pwyllgor rheoli ar gyfer yr uned honno, y pwyllgor hwnnw; ch yr awdurdod esgobaethol priodol ar gyfer unrhyw un o ysgolion yr Eglwys yng Nghymru neu unrhyw un o ysgolion yr Eglwys Gatholig Rufeinig a gynhelir gan yr awdurdod; d Bwrdd yr Iaith Gymraeg (o fewn ystyr adran 1 o Ddeddf yr Iaith Gymraeg 1993); dd Byrddau Iechyd Lleol (o fewn yr ystyr sydd i Local Health Boards yn adran 16BA o Ddeddf y Gwasanaeth Iechyd Gwladol 1977 ); e Ymddiriedolaethau GIG (o fewn yr ystyr sydd i NHS Trusts yn adran 5 o Ddeddf y Gwasanaeth Iechyd Gwladol a Gofal Cymunedol 1990 ); f y Bartneriaeth Pobl Ifanc ; ff Partneriaeth Datblygu'r Blynyddoedd Cynnar a Gofal Plant (o fewn yr ystyr sydd i Early Years Development and Childcare Partnership yn adran 119 o Ddeddf 1998) ; g Cyngor Ymgynghorol Sefydlog Addysg Grefyddol (o fewn yr ystyr sydd i Standing Advisory Council on Religious Education yn adran 390 o Ddeddf 1996) ; ng Timau Troseddau Ieuenctid (o fewn yr ystyr sydd i Youth Offending Teams yn adran 39 o Ddeddf Trosedd ac Anhrefn 1998) ; h Partneriaeth Diogelwch Cymunedol ; i Partneriaeth Plant a Phobl Ifanc ; a j y cyfryw bobl neu gyrff eraill sydd ym marn yr awdurdod yn briodol. 3 Yn achos y cyrff y cyfeirir atynt yn is-baragraffau (dd) i (i) o baragraff (2), dim ond â chyrff sy'n cwmpasu ardal gyfan yr awdurdod neu unrhyw ran ohoni y mae'n rhaid ymgynghori. 4 Rhaid i'r awdurdod ymgynghori ar y cynllun drafft am gyfnod o ddim llai nag wyth wythnos. 5 Rhaid i'r awdurdod gynnal yr ymgynghoriad drwy anfon at bob ymgynghorai gopi drafft o'r cynllun yn gwahodd sylwadau o fewn cyfnod penodedig. 6 Caniateir bodloni'r gofyniad ym mharagraff (5) am anfon copi drafft o'r cynllun at ymgyngoreion drwy anfon copïau'n electronig. 7 At ddibenion y rheoliad hwn nid yw “Cynllun Addysg Sengl” yn cynnwys yr Wybodaeth Ategol. Mabwysiadu Cynllun Addysg Sengl 7 Rhaid i bob awdurdod fabwysiadu Cynllun Addysg Sengl erbyn 31 Gorffennaf 2006. Cyhoeddi Cynllun Addysg Sengl 8 Rhaid i bob awdurdod gyhoeddi ei Gynllun Addysg Sengl, fel y'i mabwysedir felly, erbyn 1 Medi 2006. Diwygio Targedau 9 1 Rhaid diwygio'r Targedau, a rhaid cyhoeddi'r Targedau diwygiedig ar 31 Gorffennaf 2007 neu cyn hynny. 2 Rhaid i'r Targedau diwygiedig gwmpasu blwyddyn ysgol 2007-08 a blwyddyn ysgol 2008-09. 3 Nid oes angen i'r awdurdod ymgynghori ynghylch ei Dargedau diwygiedig. Diwygio'r Wybodaeth Ategol 10 1 Rhaid diwygio'r Wybodaeth Ategol a rhaid cyhoeddi'r Wybodaeth Ategol ddiwygiedig ar neu cyn 31 Gorffennaf 2007. 2 Rhaid i'r wybodaeth ddiwygiedig gwmpasu— a yr wybodaeth y cyfeirir ati ym mharagraffau 1(a) i (ch) o Atodlen 3 am y flwyddyn ysgol 2006-07 a'r pum mlynedd ysgol ganlynol; b yr wybodaeth y cyfeirir ati ym mharagraff (d) o Atodlen 3 am y flwyddyn ysgol 2006-07, 2007-08 a 2008-09; ac c yr wybodaeth y cyfeirir ati ym mharagraff (dd) o Atodlen 3 ar gyfer y flwyddyn ysgol 2006-07. 3 Nid oes angen i'r awdurdod ymgynghori ynghylch yr Wybodaeth Ategol ddiwygiedig. Gofynion cyhoeddi 11 1 At ddibenion y Rheoliadau hyn, rhaid trin dogfennau y mae'n ofynnol eu cyhoeddi fel pe baent wedi eu cyhoeddi ar y dyddiad y bodlonir y gofynion a nodir isod yn y rheoliad hwn neu, os bodlonir gofynion gwahanol ar ddyddiadau gwahanol, ar yr olaf o'r dyddiadau hynny. 2 Rhaid i bob awdurdod gyhoeddi'r ddogfen yn electronig ar safle'r awdurdod ar y rhyngrwyd. 3 Rhaid i bob awdurdod ar unrhyw adegau a fyddo'n rhesymol sicrhau bod copïau o'r ddogfen ar gael i'w harchwilio gan aelodau o'r cyhoedd— a yn swyddfeydd yr awdurdod; a b mewn unrhyw fannau eraill a fyddo'n rhesymol. Darparu copïau o Gynllun Addysg Sengl 12 1 Rhaid i bob awdurdod ddarparu copi o'i Gynllun Addysg Sengl ar gyfer— a yr holl rai hynny y mae'n ofynnol ymgynghori â hwy o dan reoliad 6; a b unrhyw berson sy'n gofyn am gopi. 2 Rhaid darparu copi o'r diwygiadau a wneir i'r Targedau yn unol â rheoliad 9 ar gyfer— a y Cynulliad Cenedlaethol; b pob ysgol a gynhelir gan yr awdurdod; ac c unrhyw berson sy'n gofyn am gopi. 3 Rhaid darparu copi o'r diwygiadau a wneir i'r Wybodaeth Ategol yn unol â rheoliad 10 ar gyfer— a y Cynulliad Cenedlaethol; b pob ysgol a gynhelir gan yr awdurdod; ac c unrhyw berson sy'n gofyn am gopi. 4 Pan fo person yn gofyn am gopi o dan baragraff (1), (2) neu (3) caniateir bodloni'r gofyniad drwy anfon y copi'n electronig. Darpariaeth drosiannol 13 Hyd oni ddaw adran 44 o Ddeddf Addysg 2005 i rym , mae cyfeiriadau ym mharagraff 3(a)(ii) a (iii) o Atodlen 2 sy'n nodi ei bod yn ofynnol cymryd mesurau arbennig mewn cysylltiad â'r ysgol i'w darllen fel pe bai'r cyfeiriadau'n nodi bod mesurau arbennig yn ofynnol ar gyfer yr ysgol o fewn ystyr adran 13(9) o Ddeddf Arolygiadau Ysgolion 1996 , ac mae cyfeiriadau yn y paragraffau hynny sy'n nodi ei bod yn ofynnol i'r ysgol wella'n sylweddol i'w darllen fel pe bai'r cyfeiriadau'n nodi bod gan yr ysgol ddiffygion difrifol yn ystyr adran 16A(4) o Ddeddf Arolygiadau Ysgolion 1996 . Llofnodwyd ar ran Cynulliad Cenedlaethol Cymru o dan adran 66(1) o Ddeddf Llywodraeth Cymru 1998 . D. Elis-Thomas Llywydd y Cynulliad Cenedlaethol 21 Mawrth 2006